Komission kertomus neuvostolle - Bulgariaa koskeva kertomus luettelon vahvistamista kolmansista maista, joiden kansalaisilla on oltava viisumi ulkorajoja ylittäessään, ja kolmansista maista, joiden kansalaisia tämä vaatimus ei koske, koskevan asetuksen antamiseksi /* KOM/2001/0061 lopull. */





KOMISSION KERTOMUS NEUVOSTOLLE Bulgariaa koskeva kertomus luettelon vahvistamista kolmansista maista, joiden kansalaisilla on oltava viisumi ulkorajoja ylittäessään, ja kolmansista maista, joiden kansalaisia tämä vaatimus ei koske, koskevan asetuksen antamiseksi Oikeus- ja sisäasioiden neuvosto pääsi 1. joulukuuta 2000 poliittiseen yhteisymmärrykseen komission ehdotuksesta asetukseksi, joka koskee luettelon vahvistamista kolmansista maista, joiden kansalaisilla on oltava viisumi ulkorajoja ylittäessään, ja kolmansista maista, joiden kansalaisia tämä vaatimus ei koske. Näin neuvosto vahvisti komission ehdotuksen, jonka mukaan Bulgarian kansalaiset vapautetaan viisumipakosta asetuksen voimaantulopäivästä lähtien. Oikeus- ja sisäasioiden neuvosto antoi myös seuraavan julistuksen: "Ennen asetuksen hyväksymistä neuvosto pyytää komissiota toimittamaan sille kahden kuukauden kuluessa kertomuksen toimenpiteistä, jotka Bulgaria on toteuttanut hillitäkseen sen alueelta tulevien henkilöiden laitonta maahanmuuttoa jäsenvaltioihin ja laitonta oleskelua jäsenvaltioissa ja palauttaakseen nämä henkilöt, sekä Bulgarian tästä aiheesta antamista sitoumuksista yhteisölle ja sen jäsenvaltioille ja sitoumusten seurannasta. Neuvosto kehottaa komissiota ottamaan tätä tarkoitusta varten yhteyttä Bulgarian viranomaisiin." Komissaarit António Vitorino ja Günter Verheugen lähettivät tämän julistuksen mukaisesti Bulgarian ulkoministerille Nadezda Mihailovalle 18. joulukuuta 2000 kirjeen, johon sisältyi luettelo komission kertomuksen kannalta merkityksellisistä kysymyksistä. Bulgarian kirjallinen selonteko saapui komissioon 8. tammikuuta 2001. Tämä kertomus perustuu kyseiseen selontekoon ja komission virkamiesten Sofiaan 15.-16. tammikuuta 2001 tekemän vierailun aikana saatuihin lisätietoihin ja selvityksiin. 1. Laiton maahanmuutto 1.1 Lainsäädäntö ja hallintomenettelyt Bulgarian kansalaisten asiakirjojen turvallisuus Bulgarialaisia henkilöllisyystodistuksia koskevassa laissa säädettiin uusien tavallisten passien, diplomaattipassien ja merimiespassien käyttöönotosta 1. huhtikuuta 1999. Näihin kolmeen passityyppiin on sisällytetty turvallisuusominaisuuksia väärennösten torjumiseksi [esim. henkilötiedot, digitaalivärivalokuva ja haltijan digitaalinen allekirjoitus painetaan laserilla henkilötiedot sisältävän sivun silmämääräisesti tarkistettavaan kohtaan (Visual Inspection Zone); henkilötietosivu laminoidaan ohuella läpinäkyvällä kalvolla, joka sisältää optisesti muuttuvia tekijöitä (Optically Variable Devices)]. Kyseisen lain mukaan passin uusimisen määräaika oli 31. joulukuuta 2000. Kyseisestä päivästä lähtien Bulgarian kansalaisilla on oltava mukanaan uusi passi voidakseen matkustaa ulkomaille. Bulgarian viranomaiset vahvistivat komission virkamatkan aikana, että tämä säännös on pantu täytäntöön. Viranomaiset vahvistivat lisäksi, että 20. joulukuuta 2000 mennessä oli myönnetty yhteensä 1 526 701 uutta passia. Viranomaiset arvioivat myönnettävien uusien passien kokonaismääräksi 3 150 000 ja vahvistivat, että uutta passia koskevien hakemusten määrä on jo laskenut elokuun yli 150 000 hakemuksen huippulukemasta joulukuun 66 000 hakemukseen. Näin ollen kiireellisimmin uutta passia tarvitsevat ovat jo saaneet sen, ja muut voivat saada uuden passin heti, kun aikovat matkustaa ulkomaille. Bulgarian edustustot ja konsulaatit voivat myöntää väliaikaisen passin vain niille ulkomailla oleskeleville Bulgarian kansalaisille, joilla ei ole voimassa olevaa passia (jotka eivät esimerkiksi ole vielä saaneet uutta passia tai joiden passin voimassaolo on päättynyt). Uutta passia koskevat hakemukset välitetään ulkoministeriön kautta kansallisille poliisiviranomaisille Sofiaan. Jos passi katoaa tai se varastetaan, passin haltijan on tehtävä asiasta kirjallinen ilmoitus lähimmälle paikalliselle poliisilaitokselle (tai kyseisessä maassa olevalle Bulgarian edustustolle tai konsulaatille). Kansalliset poliisiviranomaiset myöntävät uudet passit (henkilöllisyystodistusosasto Sofiassa tai alueelliset virastot). Sisäministeriö on laatinut tiukat säännöt ja menettelyt uusien passien myöntämisessä käytettävien tyhjien passien ja lomakkeiden käsittelyä varten. Erityisesti tätä tarkoitusta varten kehitetyn tietojärjestelmän avulla voidaan seurata asiakirjojen ja tarvikkeiden kulkua valmistuspaikasta lopputuotteeksi (uusi asiakirja). Passit, joiden katoamisesta tai varastamisesta on tehty kirjallinen ilmoitus toimivaltaiselle viranomaiselle, mitätöidään henkilöllisyystodistusten myöntämistä koskevan tietojärjestelmän kautta. Mitätöityjä passeja koskevat tiedot ovat saatavilla online-muodossa kaikilla raja-asemilla. Järjestelmään tallennetaan tietoja myös aiemmista katoamisista. "Säännöllisten" katoamisten seurannan tarkoituksena on havaita epäilyttävät tapaukset. Bulgarian ulkopuolelta tulevien henkilöiden asiakirjojen turvallisuus Pakolaisille ja kansalaisuudettomille henkilöille myönnettävät matkustusasiakirjat sisältävät samat turvallisuusominaisuudet kuin Bulgarian kansalaisten passi. Ulkomaalaisten henkilöllisyyskortit (väliaikainen oleskelulupa, pitkäaikainen oleskelulupa tai pysyvä oleskelulupa) ja pakolaiskortit (väliaikainen pakolaiskortti tai pakolaiskortti) ovat muovisia kortteja, jotka sisältävät joitakin turvallisuusominaisuuksia (kortinhaltijan allekirjoitus, digitaalinen värivalokuva ja digitaalinen allekirjoitus painettuna korttiin laserilla; kortin etupuolella olevat tarrat, joissa on optisesti muuttuvia tekijöitä). Rajanylitystä koskevat vaatimukset ja ehdot Ulkomaalaislaki: Ulkomaan kansalainen voi saapua Bulgariaan laillisesti vain määrätyn raja-aseman kautta (17 ) ja edellyttäen, että hänellä on voimassaoleva matkustusasiakirja ja tarvittaessa viisumi (8 ). Viisumien myöntäminen rajalla ei ole enää mahdollista. Ulkomaalaislaki: Lain 10 :n 1 momentin nojalla viisumin myöntäminen ja maahan saapuminen on kiellettävä ulkomaalaiselta, jonka tiedetään olevan osallisena ihmiskaupassa ja ihmisten kuljettamisessa laittomasti maahan ja maasta pois. Laittomasta rajanylityksestä määrättävät rangaistukset Rikoslaki: Rikoslain 279 :n nojalla henkilölle, joka saapuu valtion rajojen sisäpuolelle tai ylittää valtion rajan ilman toimivaltaisten viranomaisten lupaa tai luvallisesti mutta raja-asemien ulkopuolisen paikan kautta, on määrättävä enintään viiden vuoden vapausrangaistus ja enintään 30 000 Bulgarian levin sakko (Huom.: BGN lev (uusi) 1.-31. tammikuuta 2001: 1,955830 BGN = 1 EUR). Väärien ja väärennettyjen asiakirjojen käytöstä määrättävät rangaistukset Rikoslaki: Rikoslain 308 :n nojalla väärien ja väärennettyjen asiakirjojen valmistamisesta ja käytöstä on määrättävä enintään viiden vuoden vapausrangaistus. Ulkomaalaislaki: Ulkomaalaislain 80 :n 1 momentin 2 alamomentin ja 10 :n 1 momentin 7 alamomentin nojalla sisäministeriö voi antaa määräyksen, jolla henkilöltä, joka yrittää päästä Bulgarian tasavallan alueelle tai kulkea sen kautta käyttämällä vääriä tai väärennettyjä asiakirjoja, evätään oikeus oleskella Bulgarian alueella. Laittomasta maahanmuutosta EU:n jäsenvaltioihin määrättävät rangaistukset Bulgarialaisia henkilöllisyystodistuksia koskeva laki: Lain 76 :ssä sellaisena kuin se on tällä hetkellä voimassa määrätään vuoden pituinen maastapoistumiskielto Bulgarian kansalaisille, jotka ovat rikkoneet toisen maan maahanmuuttolakia tai jotka on karkotettu toisesta maasta. Laittoman maahanmuuton / maastamuuton helpottamisesta määrättävät rangaistukset Rikoslaki: Rikoslain 280 :n nojalla henkilölle, joka kuljettaa toisen henkilön valtion rajan yli ilman toimivaltaisten viranomaisten lupaa tai luvallisesti mutta raja-asemien ulkopuolisen paikan kautta, on määrättävä enintään kuuden vuoden vapausrangaistus ja enintään 1 miljoonan Bulgarian levin sakko. Ulkomaalaislaki: Ulkomaalaislain 51 :ssä säädetään kuljetusyritysten työntekijöiden hallinnollisesta ja rikosoikeudellisesta vastuusta ja matkanjärjestäjiin sovellettavista sakkorangaistuksista. Yritysten työntekijöille on määrättävä ulkomaalaislaissa säädettyjen velvollisuuksien laiminlyönneistä enintään 5 000 levin sakko ja oikeushenkilöille enintään 6 000 levin sakko. 1.2. Viisumipolitiikka Viisumipakon soveltamisalaan kuuluvat maat Bulgaria on aloittanut viisumipolitiikkansa yhdenmukaistamisen EY:n säännöstön kanssa. Bulgaria sisällytti vuonna 1999 Kuuban sekä Bosnian ja Hertsegovinan maihin, joiden kansalaisilta vaaditaan viisumi, ja lisäsi vuonna 2000 tähän luetteloon myös Armenian, Azerbaidzanin, Valko-Venäjän, Kazakstanin, Kirgisian, Moldovan, Tadzikistanin ja Turkmenistanin. Joulukuussa 2000 tehdyn päätöksen mukaisesti Bulgaria on lisäksi aloittanut menettelyt viisumipakon ulottamiseksi Georgian, Venäjän, Ukrainan ja Tunisian kansalaisiin. Bulgaria pitää toistaiseksi voimassa Jugoslavian liittotasavallan ja entisen Jugoslavian tasavallan Makedonian kansalaisia koskevan viisumivapauden. Viisumien myöntäminen Viisumeja myöntävät Bulgarian edustustot ja konsulaatit. Ulkoministeriön viisumikeskuksella oli 31. joulukuuta 2000 verkkoyhteys 60 bulgarialaiseen edustustoon. Yhteyksiä muihin 20 edustustoon valmistellaan parhaillaan. Kaikki viisumihakemukset välitetään verkon kautta viisumikeskukseen, joka hyväksyy tai hylkää viisumihakemuksen tarkistettuaan hakijaa koskevat tiedot sisäministeriön tietokannasta. Viisumikeskuksella on yhteydet myös kaikkiin raja-asemiin. Tammikuussa tehdyn virkamatkan aikana komission edustajat vierailivat viisumikeskuksessa ja tutustuivat sen toimintaan. 1.3 Rajavalvonta ja -tarkastukset Henkilöstö Bulgarian rajavartiostossa oli henkilökuntaa 18. lokakuuta 2000 yhteensä 8 751 työntekijää, joista 4 707 oli toimiupseereita ja 4 044 varusmiehiä. Prosessi, jonka tarkoituksena on varusmiesten korvaaminen ammattipoliiseilla, saadaan päätökseen maaliskuussa 2002. Pazardzikissa avattiin lokakuussa 2000 rajavartioston henkilökunnan erikoistumis- ja ammattikoulutuskeskus osana Saksan kanssa toteutettavaa Phare-kummitoimintahanketta, jonka tarkoituksena on luoda asianmukaiset puitteet rajavartijoiden tehokkaalle erikoiskoulutukselle. Rajavartiostossa paljastui vuosina 1999 ja 2000 joitakin lahjontatapauksia. Lahjontaan syyllistyneiden rankaisemiseksi aloitettiin kurinpitomenettelyt (12 tapausta vuonna 1999 ja 13 tapausta 20. joulukuuta 2000 mennessä). Lahjonnan ehkäisemisen tehostamiseksi rajavartiostoon on perustettu sisäinen komitea, joka käsittelee viitteitä lahjonnasta ja tietoja lahjontatapauksista sekä kehittää uusia tapoja ehkäistä lahjontaa. Kaikille rajavartioston työntekijöille ilmoitetaan lahjontatapauksista kuukausittain. Laitteet Vihreää rajaa (maastorajaa) valvotaan nykyisin kahdeksan bulgarialaisen MUSON- ja SNOG-infrapunamatkaviestinjärjestelmän avulla; rajavartioston partioilla on käytettävissään 236 kannettavaa pimeänäkölaitetta. Rajanylitystä vihreän rajan lähistöllä valvotaan hälytysjärjestelmällä, jonka toimintasäde on 350 kilometriä (Turkin vastaista rajaa valvotaan koko pituudeltaan). Rajatarkastusten automatisoitu tietojärjestelmä (Border Control Automated Information System), joka koostuu raja-asemilla sijaitsevista 222 tietokoneohjatusta työpisteestä, mahdollistaa kaikkien rajan ylittävien henkilöiden rekisteröinnin. Lokakuussa 2000 otettiin käyttöön automatisoitu sormenjälkien tunnistusjärjestelmä (Automated Fingerprint Identification System, AFIS). Tietojenkäsittelypisteet on sijoitettu tärkeimmille raja-asemille. Kymmenellä raja-asemalla (Varna, Burgas, Malko Turnovo, Kulata, Vidin, Ruse, Kapitan Andreevo, Sofian lentoasema, Gyueshevo ja Kalotina) käytetään edellä mainittujen järjestelmien lisäksi DOCUBOX-valvontalaitteita. Komissio myönsi Phare 1999- ja Phare 2000 -ohjelmista 16,5 miljoonaa euroa viestintä- ja kulkuvälineiden hankkimiseen Mustanmeren siniselle rajalle (vesirajalle) ja Turkin vastaiselle vihreälle rajalle. Rajatarkastukset Mahdolliset maahanpääsyä koskevat rajoitukset tarkastetaan sisäministeriön tietojärjestelmästä kaikkien ulkomaalaisten osalta ennen kuin heidät päästetään Bulgarian alueelle. Viisumien voimassaolo tarkastetaan ulkoministeriön viisumikeskuksen tietoverkosta. Kaikki passit (Bulgarian kansalaisten ja ulkomaalaisten) leimataan Bulgarian alueelle saavuttaessa ja sieltä poistuttaessa. Rajavalvontaa koskeva yhteistyö Bulgarian harjoittaman rajavalvontaa koskevan yhteistyön perustana ovat voimassa olevat kahdenväliset sopimukset Kreikan, Romanian, Turkin, Jugoslavian liittotasavallan ja entisen Jugoslavian tasavallan Makedonian kanssa. 2. Laittomasti maassa oleskelevien palauttaminen Bulgariaan 2.1. Nykyiset takaisinottosopimukset Joulukuuhun 2000 mennessä Bulgaria oli tehnyt takaisinottoa koskevan sopimuksen 10 jäsenvaltion (Itävalta, Tanska, Suomi, Ranska, Saksa, Kreikka, Italia, Portugali, Espanja ja Ruotsi) ja kuuden muun maan (Tsekin tasavalta, Unkari, Norja, Puola, Slovakian tasavalta ja Slovenia) kanssa. Takaisinottosopimus Benelux-maiden kanssa, joka allekirjoitettiin vuonna 1998, hyväksyttiin Bulgarian ministerineuvoston päätöksellä 5. helmikuuta 1999. Sopimus tulee voimaan Benelux-maiden ratifioitua sen. Romanian kanssa tehty takaisinottosopimus, joka allekirjoitettiin 23. kesäkuuta 2000 ja jonka Bulgaria ratifioi marraskuussa 2000, tulee voimaan Romanian ratifioitua sen. 2.2. Muut Bulgarian aloitteesta toteutetut toimenpiteet Takaisinottosopimuksesta on laadittu luonnos ja käydään parhaillaan neuvotteluja Irlannin, Yhdistyneen kuningaskunnan, Latvian, Viron, Ukrainan, Kroatian, Venäjän federaation, Georgian, Tunisian, Jugoslavian liittotasavallan ja entisen Jugoslavian tasavallan Makedonian kanssa. 3. Bulgarian viranomaisten toteuttamat tai suunnittelemat lisätoimenpiteet 3.1. Rajoilla käytössä olevat tekniset laitteet Bulgarian viranomaiset jatkavat rajoilla käytettävien laitteiden nykyaikaistamista ja hankkimista. Matkustusasiakirjojen tarkastamista aiotaan tehostaa hankkimalla kolme nykyaikaista tietokoneohjattua VSC-järjestelmää (video spectral comparator). 3.2. Rajavalvontayhteistyö Kreikan kanssa Molempien maiden rajavartiostojen ja rajatarkastusviranomaisten edustajien hyväksymä yhteistyöohjelma on täytäntöönpanovaiheessa. Bulgaria aikoo tehdä yksityiskohtaisen ehdotuksen toimintasuunnitelmaksi, jolla luodaan suorat yhteydet maiden maahanmuuttoviranomaisten välille. Bulgaria tutkii lisäksi mahdollisuutta lähettää yhteyshenkilö Kreikkaan. 3.3. Lainsäädäntötoimet Ulkomaalaislain muuttaminen: Ulkomaalaislain 20 :n nojalla niiden lentoyhtiöiden ja matkailualan yritysten työntekijöiden, jotka tarjoavat palveluja ulkomaalaisten kuljettamiseksi Bulgariaan, on tarkistettava, että asiakkailla on voimassaolevat matkustusasiakirjat. Tämän velvollisuuden laiminlyömisestä määrätään ulkomaalaislain 51 :n mukainen rangaistus. Viranomaiset harkitsevat 51 :n muuttamista siten, että kyseinen velvollisuus ulotetaan yrityksiin, jotka tarjoavat kuljetuspalveluja Bulgariasta muihin maihin. Bulgarialaisia henkilöllisyystodistuksia koskevan lain muuttaminen: luonnoksessa kyseisen lain 76 :ään tehtäväksi muutokseksi säädetään Bulgarian kansalaisille tarvittaessa määrättävän maastapoistumiskiellon pidentämisestä kahteen vuoteen. 3.4. Nykyisten oikeudellisten velvoitteiden tiukka täytäntöönpano Bulgarian poliisi pyrkii myös jatkossa takaamaan kaikkien matkanjärjestäjille määrättyjen oikeudellisten velvoitteiden täytäntöönpanon. Viranomaiset pyrkivät saamaan tämän tavoitteen edellyttämät tiedot tiivistämällä poliisiyhteistyön puitteissa yhteydenpitoa yhteisön jäsenvaltioihin. 3.5. Viisumivapauden tarkkaa sisältöä koskevien tietojen jakaminen kansalaisille Bulgarian viranomaiset tiedostavat, että kansalaisille on jaettava tarkkoja tietoja tulevaisuudessa käyttöön otettavasta viisumivapausjärjestelmästä. Viranomaiset tiedottivat välittömästi viisumivapaudesta 1. joulukuuta 2000 tehdyn päätöksen jälkeen kansalaisille, mitä viisumivapaa matkustaminen EU:hun tulee pitämään sisällään ja mitä se EI pidä sisällään. Perusteettomien odotusten välttämiseksi viranomaiset harkitsevat kuitenkin vielä uuden tiedotuskampanjan järjestämistä ennen viisumiasetuksen voimaantuloa. 3.6. Tietojen jakaminen matkanjärjestäjille On päätetty aloittaa säännöllinen yhteydenpito tietojen vaihtamiseksi sisäministeriön kansainvälisen yhteistyön osaston, Bulgarian matkanjärjestäjien yhdistyksen (BTOA) ja jäsenvaltioiden konsuliviranomaisten kanssa. Yhteydenpito koskee pääasiassa uuden viisumivapausjärjestelmän seurauksia. Päätelmä Bulgarian viranomaisten komissiolle toimittamien ja komission virkamatkan aikana saatujen tietojen perusteella on ilmeistä, että Bulgarialla on käytettävissään tarvittavat oikeudelliset välineet sen alueelle tai sieltä pois suuntautuvan tai sen kautta kulkevan laittoman maahanmuuton torjumiseksi. Oikeudellisten välineiden täytäntöönpanon kannalta on tärkeää, että saatavilla on riittävästi henkilö- ja laiteresursseja. Bulgaria on jo toteuttanut mittavia toimenpiteitä ja pyrkii jatkossa parantamaan tilannetta edelleen. Esimerkkeinä Bulgarian toteuttamista toimenpiteistä voidaan mainita turvallisuusominaisuuksiltaan huippuluokkaa olevien uusien passien sekä passien ja viisumien myöntämisessä käytettävän uuden tietokonejärjestelmän käyttöönotto nopeassa tahdissa ja rajavartiolaitoksen kehittäminen perustamisestaan vuonna 1997 lähtien. Muiden ehdokasmaiden tavoin Bulgarian on nyt keskityttävä henkilökunnan kouluttamiseen ja sisäisten valvonta- ja tarkastustoimenpiteiden tehostamiseen. Laittomien siirtolaisten palauttamiseksi Bulgaria on tehnyt takaisinottosopimuksen kaikkien asetusta soveltavien jäsenvaltioiden kanssa. Kaikki sopimukset ovat tulleet voimaan lukuun ottamatta Benelux-maiden kanssa tehtyä sopimusta, jonka Bulgaria on jo ratifioinut mutta jonka ratifiointi on vielä kesken Benelux-maissa. On tärkeää, että sopimukset pannan täytäntöön kaikilta osin ja asianmukaisesti. Päätelmänä voidaan todeta, että Bulgaria on toteuttanut viime vuosina mittavia toimenpiteitä ja on sitoutunut jatkamaan sekä viisumijärjestelmään että tulevan EU-jäsenyyden valmisteluihin liittyviä toimenpiteitä.